b'\n_START_ARTICLE_\nMali grad, Ptuj\n_START_SECTION_\nZgodovina\n_START_PARAGRAPH_\nMali grad je bil pod grajskim Gri\xc4\x8dem prvi\xc4\x8d omenjen leta 1376 in je bil last salzbur\xc5\xa1ke nad\xc5\xa1kofije. Verjetno pa je nastal skupaj z grajskim obzidjem v 13. stoletju. Leta 1231 in 1249 se izrecno omenja castrum minus \xe2\x80\x94 manj\xc5\xa1i grad, leta 1235\xc2\xa0\xc2\xbbcastrum domini Hermani\xc2\xab, okoli 1eta 1265 ga omenja kronist Otokar, ko govori o dveh ptujskih gradovih, in leta 1280 ga indirektno na\xc5\xa1teva listina, ko govori o ptujskih gradovih (Vesten). V dana\xc5\xa1nje poslopje je bil predelan v 16. stoletju. Gre za dvorec, ki je slu\xc5\xbeil za namestitev upravnikov (ministerialov), kadar so pri\xc5\xa1li na obisk na Ptuj lastniki Ptujskega gradu. V zvezi s fevdalno upravno prakso je bil Mali grad tudi sede\xc5\xbe upravnega pomo\xc4\x8dnika ptujskega ministeriala, ki ga je zaradi obse\xc5\xbenosti svojih upravnih nalog nujno potreboval._NEWLINE_Na Malem gradu so bili najprej gospodarji gospodje Ptujski, po letu 1441 grofje Schaunbergi, 1488 do 1592 baroni Szekelyji, do leta 1633 pl. Idungspeugi, do 1690 Herbersteini, do leta 1740 grofje Wildensteini, baroni Mosconi do leta 1773, dalje grofje Atemsi. Okrajno glavarstvo je bilo v njem v drugi polovici 19. stoletja, zadnji lastniki do bili od leta 1901 dalje Pongratzi. Po vojni, do ureditve v knji\xc5\xbenico Ivana Potr\xc4\x8da so bila v Malem gradu stanovanja._NEWLINE_Na samem za\xc4\x8detku je imel Mali grad vlogo varovati dostop na grajski Gri\xc4\x8d.\n_START_SECTION_\nKnji\xc5\xbenica Ivana Potr\xc4\x8da\n_START_PARAGRAPH_\nKnji\xc5\xbeni\xc4\x8darstvo ima na Ptuju dolgo zgodovino. Prva javna knji\xc5\xbenica na Ptuju je bil B\xc3\xbccherleserkabinett, ki ga je imel na Ptuju v letih svojega delovanja (1792-95) tiskar Franc Anton Sch\xc3\xbctz. Ko se je po treh letih preselil v Maribor, je moral \xc4\x8ditalnico ukiniti, knjige pa razprodati. Leta 1893 se je ob ustanovitvi Muzejskega dru\xc5\xa1tva oblikovala tudi znanstvena knji\xc5\xbenica. Polihistor in zbiralec Franc Ferk je leta 1895 mestu Ptuj podaril svoje zbirke in knji\xc5\xbenico z okoli 4.000 knjigami. To je predstavljalo temelj za ustanovitev \xc5\xa0tudijske knji\xc5\xbenice leta 1948._NEWLINE_Zgodovina Knji\xc5\xbenice Ivana Potr\xc4\x8da sega v prva leta po drugi svetovni vojni. Konec leta 1945 je bila na Ptuju ustanovljena Ljudska knji\xc5\xbenica in \xc4\x8ditalnica, tri leta kasneje (1948) pa \xc5\xa0tudijska knji\xc5\xbenica. Knji\xc5\xbenici sta se leta 1958 zdru\xc5\xbeili v Ljudsko in \xc5\xa1tudijsko knji\xc5\xbenico z oddelki: \xc5\xa1tudijski, ljudski, mladinski. Dolga leta so delovali raztreseni na raznih lokacijah po mestu, ko so se preselili v obnovljen Mali grad leta 2000 in tako zdru\xc5\xbeili pod isto streho. Danes obsega fond preko 350.000 enot gradiva, ki se redno dopolnjuje. Poleg upravnih in tehni\xc4\x8dnih slu\xc5\xbeb ima: \xc5\xa1tudijski, mladinski, domoznanski oddelek in potujo\xc4\x8do knji\xc5\xbenico. S svojo dejavnostjo skrbi za skoraj 70.000 prebivalcev v 16 ob\xc4\x8dinah na \xc5\xa1ir\xc5\xa1em obmo\xc4\x8dju Ptuja. Kot obmo\xc4\x8dna knji\xc5\xbenica opravlja naloge tudi za ob\xc4\x8dine Ormo\xc5\xbe, Sredi\xc5\xa1\xc4\x8de ob Dravi in Sv. Toma\xc5\xbe._NEWLINE_Od leta 1993 se knji\xc5\xbenica imenuje po pisatelju in dramatiku Ivanu Potr\xc4\x8du (1913-1993)._NEWLINE_Pod knji\xc5\xbenico je spadal tudi arhiv, ki se je kasneje odcepil od knji\xc5\xbenice in se danes imenuje Arhiv Ivana Potr\xc4\x8da. Nekatera arhivska gradiva si \xc5\xa1e vedno deli s knji\xc5\xbenico Ivana Potr\xc4\x8da Ptuj. Ukvarjajo se z arhiviranjem knjig, posebnost pa je ta da v arhiv spustijo le malo koga in le redko kdo pravzaprav ve zanj.'